CELEX: 32022R0740
Language: bg
Date: 2022-05-13 00:00:00
Title: Регламент за изпълнение (ЕС) 2022/740 на Комисията от 13 май 2022 година относно неодобрението на активното вещество 1,3-дихлоропропен в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (текст от значение за ЕИП)

16.5.2022   
               
               
                  BG
               
               
                  Официален вестник на Европейския съюз
               
               
                  L 137/10
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/740 НА КОМИСИЯТА
         от 13 май 2022 година
         относно неодобрението на активното вещество 1,3-дихлоропропен в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
         като има предвид, че:
         
                     (1)
                  
                  
                     На 2 март 2015 г. Dow AgroSciences и Kanesho Soil Treatment SPRL/BVBA подадоха до Испания („държавата членка докладчик“) заявление за одобрение на активното вещество 1,3-дихлоропропен в съответствие с член 7, параграф 1 от Регламент (ЕО) № 1107/2009.
                  
               
                     (2)
                  
                  
                     Съгласно член 9, параграф 3 от Регламент (ЕО) № 1107/2009 на 7 юли 2015 г. държавата членка докладчик уведоми заявителите, останалите държави членки, Комисията и Европейския орган за безопасност на храните („Органa“), че заявлението е допустимо.
                  
               
                     (3)
                  
                  
                     В съответствие с член 11, параграфи 2 и 3 от Регламент (ЕО) № 1107/2009 беше направена оценка на въздействието на посоченото активно вещество върху здравето на човека и на животните и върху околната среда за предложената от заявителите употреба. На 17 март 2017 г. държавата членка докладчик представи на Комисията и на Органа проект на доклад за оценка.
                  
               
                     (4)
                  
                  
                     Съгласно член 12, параграф 1 от Регламент (ЕО) № 1107/2009 Органът разпространи проекта на доклад за оценка, получен от държавата членка докладчик, до заявителя и останалите държави членки и организира обществена консултация по него.
                  
               
                     (5)
                  
                  
                     Съгласно член 12, параграф 3 от Регламент (ЕО) № 1107/2009 Органът поиска от заявителите да предоставят допълнителна информация на държавите членки, на Комисията и на Органа.
                  
               
                     (6)
                  
                  
                     Оценката на допълнителната информация, извършена от държавата членка докладчик, бе предадена на Органа под формата на актуализиран проект на доклад за оценка.
                  
               
                     (7)
                  
                  
                     Проектът на доклада за оценка беше разгледан от държавите членки и Органа. На 8 октомври 2018 г. Органът представи на Комисията заключението (2) си относно оценката на риска за активното вещество 1,3-дихлоропропен.
                  
               
                     (8)
                  
                  
                     В заключението си Органът посочи, че въз основа на наличната информация, представена в досието, той не може да финализира оценката на риска за потребителите, операторите, работниците, намиращите се в близост лица и жителите и установи потенциален риск за подпочвените води, неприцелните членестоноги (включително пчели), птиците и бозайниците и почвените организми за всички представителни видове употреба.
                  
               
                     (9)
                  
                  
                     Комисията прикани заявителите да представят своите коментари относно заключението на Органа, а в съответствие с член 13, параграф 1 от Регламент (ЕО) № 1107/2009 — и относно проекта на доклада за преразглеждане. Заявителите представиха своите коментари, които бяха разгледани внимателно.
                  
               
                     (10)
                  
                  
                     На 22 октомври 2021 г. Комисията представи на Постоянния комитет по растенията, животните, храните и фуражите своя доклад за преразглеждане и проект на настоящия регламент относно неодобрението на активното вещество 1,3-дихлоропропен. Комисията отбеляза, че опасенията, установени от Органа, не могат да бъдат отхвърлени и че следователно не може да се заключи, че критериите за одобрение са изпълнени.
                  
               
                     (11)
                  
                  
                     С писмо от 19 януари 2022 г. заявителите оттеглиха заявлението си за одобрение на 1,3-дихлоропропен. Поради това 1,3-дихлоропропен следва да не бъде одобрен.
                  
               
                     (12)
                  
                  
                     Настоящият регламент не възпрепятства подаването на ново заявление за одобрение на 1,3-дихлоропропен в съответствие с член 7 от Регламент (ЕО) № 1107/2009.
                  
               
                     (13)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Неодобрение на активното вещество
            Активното вещество 1,3-дихлоропропен не се одобрява.
         
         
            Член 2
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 май 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 309, 24.11.2009 г., стр. 1.
         
            (2)  The EFSA Journal (Бюлетин на ЕОБХ) 2018; 16(11):5464, Заключение относно рецензията на оценката на риска от употребата на активното вещество (EZ)-1,3-дихлоропропен като пестицид, doi:10.2903/j.efsa.2018.5464.